**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

­­­­­­­­­­­­\_\_\_\_\_\_\_\_\_\_-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒՆԻՍԻ 23-Ի**

**N 725-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածով՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2017 թվականի հունիսի 23-ի «Հ**այաստանի Հանրապետության քաղաքացու անձնագրում և նույնականացման քարտում անվան և ազգանվան անգլերեն, ինչպես նաև անվան, ազգանվան և հայրանվան հայերեն ամրագրման կարգը սահմանելու մասին**» N 725-Ն որոշմամբ սահմանված կարգի 9-րդ կետը շարադրել հետևյալ խմբագրությամբ.

«9. Այն դեպքում, երբ Հայաստանի Հանրապետության քաղաքացիություն ձեռք բերած անձն ունի նաև օտարերկրյա պետության կողմից տրված անձնագիր կամ միջազգայնորեն ճանաչված ճամփորդական այլ փաստաթուղթ կամ օտարերկրյա պետության կողմից տրված՝ տվյալ պետությունում բնակության իրավունք տրամադրող և անձը /ինքնությունը/ հավաստող փաստաթուղթ (այսուհետ` անձը հաստատող փաստաթուղթ), ապա Հայաստանի Հանրապետության քաղաքացու անձնագրում և (կամ) նույնականացման քարտում նրա ազգանվան և անվան անգլերեն գրառումը պետք է համընկնի տվյալ պետության կողմից տրված անձը հաստատող փաստաթղթում կատարված անգլերեն գրառման հետ: Քաղաքացու կողմից ներկայացված՝ օտարերկրյա պետությունում բնակության իրավունք տվող և անձը /ինքնությունը/ հավաստող փաստաթղթի համապատասխանությունը տվյալ պետությունում հաստատված փաստաթղթի նմուշին հավաստվում է արտաքին գործերի բնագավառում լիազոր պետական կառավարման մարմնի կողմից տրամադրված նմուշ-օրինակների միջոցով:»:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԻՄՆԱՎՈՐՈՒՄ**

**1. Ընթացիկ իրավիճակը և ակտի ընդունման անհրաժեշտությունը.**

Հայաստանի Հանրապետության կառավարության 2017 թվականի հունիսի 23-ի «Հ**այաստանի Հանրապետության քաղաքացու անձնագրում և նույնականացման քարտում անվան և ազգանվան անգլերեն, ինչպես նաև անվան, ազգանվան և հայրանվան հայերեն ամրագրման կարգը սահմանելու մասին**» N 725-Ն որոշման մեջ փոփոխություն կատարելու նպատակը պայմանավորված է օտարերկրյա պետության քաղաքացիություն չունեցող, սակայն որևէ պետությունում բնակության իրավունք ունեցող անձի կողմից ՀՀ քաղաքացու անձնագիր ստանալիս նրա անձը հաստատող փաստաթղթում անհատական տվյալների համապատասխանություն ապահովելու անհրաժեշտությամբ:

**2. Կարգավորման նպատակը և բնույթը**

Հայաստանի Հանրապետության կառավարության 2017 թվականի հունիսի 23-ի N 725-Ն որոշմամբ հաստատված կարգի 9-րդ կետով սահմանված է, որ, եթե Հայաստանի Հանրապետության քաղաքացիություն ձեռք բերած անձն ունի նաև օտարերկրյա պետության կողմից տրված անձնագիր կամ միջազգայնորեն ճանաչված ճամփորդական այլ փաստաթուղթ (այսուհետ` անձը հաստատող փաստաթուղթ), ապա Հայաստանի Հանրապետության քաղաքացու անձնագրում և (կամ) նույնականացման քարտում նրա ազգանվան և անվան անգլերեն գրառումը պետք է համընկնի տվյալ պետության կողմից տրված անձը հաստատող փաստաթղթում կատարված անգլերեն գրառման հետ: Պրակտիկայում բազմաթիվ են դեպքերը, երբ անձինք ձեռք են բերում ՀՀ քաղաքացիություն՝ չունենալով օտարերկրյա պետության քաղաքացու անձնագիր կամ օտարերկրյա պետության կողմից տրված որոշակի կարգավիճակը հավաստող ճամփորդական փաստաթուղթ /օրինակ՝ փախստականի կամ քաղաքացիություն չունեցող անձի/, սակայն ներկայացնում են որևէ պետության կողմից տրված՝ տվյալ պետությունում բնակության իրավունքը հավաստող փաստաթղթեր /օրինակ՝ ԱՄՆ մշտական բնակչի քարտ, որը հնարավորություն է տալիս անձին մշտապես օրինական կարգով բնակվել տվյալ պետությունում, սակայն այն չի համարվում քաղաքացիությունը կամ այլ կարգավիճակը հավաստատող ճամփորդական փաստաթուղթ/:

Նշված ձևակերպման պարագայում օտարերկրյա պետության կողմից տրված բնակության իրավունքը և անձը հաստատող փաստաթուղթում առկա տվյալները չեն կարող հիմք ընդունվել ՀՀ քաղաքացու անձնագրում անգլերեն գրառում կատարելիս և գրառումը կատարվում է ՀՀ ազգային ստանդարտին համապատասխան: Արդյունքում՝ անձինք խնդիրներ են ունենում փաստաթղթերում անհատական տվյալների գրելաձևի հետ կապված, քանի որ օտարերկրյա պետությունում տարիներ շարունակ հանդես են եկել այլ տվյալներով, իսկ ՀՀ քաղաքացու անձնագրում նշվում է այլ անհատական տվյալներ, ինչը հնարավորություն չի ընձեռում անձը հաստատող տարբեր տվյալներով փաստաթղթերի առկայության պայմաններում ապահովել անձի նույնացում:

Խնդիրը առավել ակնառու է օտարերկյա պետություններում բնակվող ՀՀ քաղաքացիների մասով /հատկապես՝ ԱՄՆ-ում բնակվող/, ինչով պայմանավորված ՀՀ արտաքին գործերի նախարարությունը դիմել է ՀՀ ոստիկանություն՝ օտարերկրյա պետության կողմից տրված՝ տվյալ պետությունում բնակության իրավունք տրամադրող և անձը /ինքնությունը/ հաստատող փաստաթուղթը անձնագրում անգլերեն գրառում կատարելիս հիմք ընդունելու համար, խնդրելով համապատասխան փոփոխություններ նախաձեռնել նաև Հայաստանի Հանրապետության կառավարության 2017 թվականի հունիսի 23-ի N 725-Ն որոշման մեջ:

**3.Նախագծերի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ ոստիկանության կողմից:

**4.Ակնկալվող արդյունքը.**

Նախագծի ընդունման արդյունքում օտարերկրյա պետությունում բնակության իրավունք ունեցող անձի կողմից ՀՀ քաղաքացու անձնագիր ստանալիս կապահովվի նրա ՀՀ քաղաքացու անձնագրի և օտարերկրյա պետությունում բնակության իրավունք տվող փաստաթղթում առկա անհատական տվյալների համապատասխանությունը և կվերանան երկու փաստաթղթերում առկա անհատական տվյալների անհամապատասխանությամբ պայմանավորված՝ անձի նույնացման ժամանակ առաջացող խոչընդոտները քաղաքացիների կողմից իրենց իրավունքներն իրացնելիս:

**ՀՀ ՈՍՏԻԿԱՆՈՒԹՅՈՒՆ**

**Տ Ե Ղ Ե Կ Ա Ն Ք**

«Հայաստանի Հանրապետության կառավարության 2017 թվականի հունիսի 23-ի թիվ 725-Ն որոշման մեջ փոփոխություն կատարելու մասին» ՀՀ կառավարության որոշման նախագիծի ընդունումից հետո անհրաժեշտություն կառաջանա ուժը կորցրած ճանաչել ՀՀ ոստիկանության պետի 25.07.2014թ. թիվ 2555-Ա հրամանը։

**ՀՀ ՈՍՏԻԿԱՆՈՒԹՅՈՒՆ**

**Տ Ե Ղ Ե Կ Ա Ն Ք**

«Հայաստանի Հանրապետության կառավարության 2017 թվականի հունիսի 23-ի թիվ 725-Ն որոշման մեջ փոփոխություն կատարելու մասին» ՀՀ կառավարության որոշման ընդունումից հետո այլ իրավական ակտերում փոփոխություններ կատարելու անհրաժեշտություն չի առաջանա։

**ՀՀ ՈՍՏԻԿԱՆՈՒԹՅՈՒՆ**